Rapa fruktokolombo

La Rapa fruktokolombo, Ptilinopus huttoni, estas mezgranda fruktokolombo de la genro Ptilinopus. Ĝi estas endemio de la insulo Rapa Iti en Franca Polinezio. La specio estis klasigita kiel Draste Endanĝerigita fare de la IUCN Ruĝa Listo en 2018 pro sia malgranda populacio kaj supozebla plua malpliiĝo. La Rapa fruktokolombo ĉefe manĝas karnecajn fruktojn. Ilia natura habitato estas tropikaj kaj subtropikaj malsekaj arbaroj de malaltaj teroj kaj ĝi havas etendon de 30 km². Ĝi estas minacata pro habitatoperdo okazigita de senarbarigo kaj enportitaj specioj. Efika teroprotektado kaj administrado povus pliigi la kvaliton de vivejo por la specio. Kroma esplorado en populaciodinamiko kaj en la efiko de minacoj al la specio povas doni pli bonan komprenon de la konservadpraktikoj bezonataj.

 Priskribo kaj teritorio 
La Rapa fruktokolombo estas proksimume 31 centimetrojn alta, kio faras ĝin mezgranda kolombo. Ĝi estas bunta birdo, kun plejparte verda plumaro, precipe ĉe siaj flugiloj. Ĝiaj antaŭaj partoj (kapo, kolo, brusto, supra dorso) havas blugrizan plumaron. Ĝi havas flavan malsupran ventron kun roz-purpura bendo sub siaj brustoplumoj. Karakterizaĵo de la Rapa fruktokolombo estas ĝia hele rozkolora krono, sur la vizaĝo inter la okuloj.

Tiu specio estas endemia de la insuleto Rapa Iti en la Aŭstralaj Insuloj de Franca Polinezio kaj havas ĉirkaŭkalkulitan etendon de 30 km². La populacio estis ĉirkaŭkalkulita je 160 individuoj en 2017, kaj ĉiuj individuoj estas en unu subpopulacio. Esploroj plenumitaj en 1989-1990 trovis populacion de proksimume nur 274, rezulte en malpliiĝo de 42% en la populacio inter du esploroj.

 Ekologio 
La Rapa fruktokolombo vivas en la restantaj neĝenataj arbaraj fragmentoj sur la insulo kaj preferas altecon inter 40 – 450 metroj. Rapa Iti havas tropikan klimaton kaj la kolombo povas esti trovata en la arbaroj de humidaj malaltaj teroj. Ili preferas la plej arbarkovritajn areojn sed foje povas esti trovitaj en la plantejoj de Kariba pino.

Kiel indikas ilia nomo, la Rapa fruktokolombo ĉefe manĝas karnoplenajn fruktojn de la diversaj arboj sur la insulo, same kiel nektaron de kelkaj floroj. Estas multaj produktivaj indiĝenaj berarboj sur Rapa Iti kiu subtenas la kolombon. Dum la fraggujavo estas enpenetra specio kaj kaŭzo de medimalkresko, eble ĝi estas ankaŭ manĝofonto por la kolombo. Ili manĝas dum ili ripozas en la arbo kaj plukas aŭ atingas la fruktojn. Ĉar ili estas pli pezaj ol iuj aliaj fruktokolomboj, la Rapa fruktokolombo ne moviĝas eksteren ĝis la fino de la branĉoj, kaj anstataŭe devas elfari multajn tordaĵojn por atingi la frukton.

 Referencoj 

 Eksteraj ligiloj 

Kategorio:Kolombedoj
Kategorio:Birdoj de Oceanio
Kategorio:Bestoj el la Aŭstralazia ekozono